سر بیتگیں ھالانی رد ءَ کریمہ بلوچ ءِ جون ءِ وش اتک ءَ لس مھلوک کیچ ءِ بنجاھی شھر تربت ڈی بلوچ ءَ مُچ بیتگ ءُ آئی ءِ ستاشانی ءِ ودار ءَ اَنت.
گیشین ھالانی رد ءَ تربت ءَ رؤ ءُ آؤکیں راہ بند کنگ بیتگ اَنت ءُ مھلوک ءَ روگ ءُ آیگ ءَ نیلگ ءَ اِنت.
چاگردی رسانکدراں سر بیتگیں ھالانی رد ءَ کیچ ءَ ھوار بازیں جاھاں مباھل نیٹورک ھال ھم بند کنگ بیتگ ءُ دمگ ءَ رھوتی ھال مھتل اَنت.
ھالانی تہ ءَ گوشگ بیتگ کہ تربت تمپ ءَ رؤکیں گاڑی ھم پاکستانی پوج ءِ نیمگ ءَ دارگ بیتگ ءُ ھرچ گاڑی ءِ تربت ءِ شھر ءِ تہ ءَ اِنت آیاں ڈن ءِ روگ ءَ نیلگ اِنت.
ھالانی تہ ءَ گوشگ بیتگ کہ تمپ ھم سرجم ءَ پوجی انگیر ءِ تہ ءَ اِنت ءُ لس مردماں روگ ءَ آیگ ءَ بندش جنگ بیتگ.
زانگ بہ بیت کریمہ بلوچ ءِ بلوچ نودربر گل آزاد ءِ گوستگیں سروک ءُ بلوچ زالبول رھشون بیتگ کہ آ گوستگیں سال ءِ بیست دسمبر ءَ کینیڈا ءِ شھر ٹورنٹو ءَ ناگتی بیگواہ بیتگ ءُ دومی روچ آئی ءِ جون یک کورے ءَ دزکپتگ.
کریمہ بلوچ ءِ جون گوستگیں شپ ءَ کراچی ءِ بالی پَٹ ءَ آرگ بیتگ ءُ اود ءَ بلوچ یکجھتی کمیٹی ءَ ھوار جتاجتائیں سیاسی ءُ چاگردی مردماں آئی ءِ ستاشانی ءِ ودار کرتگ.
آئی ءِ جون ءِ سربیگ ءَ آئی ءِ جون چیریں راھاں بالی پَٹ ءَ کشگ ءُ دیم پہ تمپ ءَ آئی ءِ کھول ءِ ھمراھی ءَ پوجی کاروان ءِ پھزداری ءَ دیم دیگ بیتگ.
سیاسی مردمانی لوٹ بیتگ کہ کریمہ بلوچ ءِ جون ءَ مئے دست ءَ بہ دے ما وتی ھساب ءَ آئی ءَ راجی پھر ءُ شانے ءَ گُلزمین ءِ باھوٹ کن ایں.
سیاسی مردمانی گوشگ بیتگ کہ کریمہ بلوچ ءِ جون ءِ آیگ ءَ کراچی ءِ بالی پَٹ ءَ آئی ءِ دروتی ستاشانی بیت ءُ چریشی ءَ پد آئی ءِ نماز جنازہ مولوی عثمان پارک لیاری ءَ وانگ بیت.
بلوچ یکجھتی کمیٹی ءَ ھم ھمے جار گوستگیں روچ ءَ پِرینتگ اَت کہ کریمہ بلوچ ءِ جون لیاری ءَ مولوی عثمان پارک ءَ برگ بیت ءُ اود ءَ آئی ءِ نماز جنازہ ءَ پد روانکی دروشم ءَ آئی ءِ جون آئی ءِ بنکی ھنکین تمپ ءَ برگ بیتگ.
جون ءِ چیریں راھاں برگ ءَ پد سیاسی مردماں کراچی ءَ زھرشانی ءُ کریمہ بلوچ ءِ جون ءِ نہ دیگ ءِ سر ءَ اوگام جتگ.
چریشی ءَ پد کریمہ بلوچ ءِ گائبانہ نماز جنازہ لیاری ءَ دگانی سر ءَ لس مھلوک ءِ مچی ء ھمراھی ءَ وانگ بیتگ.
ھمے رنگ ءَ بلوچستان نیشنل پاٹی ءِ سروک سردار اختر مینگل ءَ ھم وتی ٹویٹر تندجاہ ءَ گوشتگ کہ منی ڈیھ ءَ، کپن ءُ مانشانی سر ءَ توپکداروک اوشتاتگ اَنت ھمیش اِنت منی بلوچستان.
سرچمگ: ڈی بلوچستان پوسٹ